
От
Група общински съветници от Коалиция  
„Продължаваме Промяната-Демократична България“

Правно основание: 
чл. 33 (1) т. 4 от Закона за местното самоуправление 
и местната администрация


Питане

Относно: Текущ статут на договора за изграждане на Плувния комплекс в Парка на младежта, допълнителни строително-монтажни работи и финансов модел за експлоатацията му

ГОСПОДИН КМЕТ,

Последният договорен срок за завършване на строително-монтажните работи по Плувния комплекс в Парка на младежта, съгласно Допълнително споразумение №6, е 31.07.2026 г.
Към настоящия момент този срок е изтекъл, а по наличната публична информация няма подписано ново допълнително споразумение. Същевременно строителството на обекта не е приключило, а пред Общинския съвет бяха поставени въпроси, свързани с осигуряването на допълнително финансиране за вече изпълнени и предстоящи непредвидени строително-монтажни работи.
Предвид значителния финансов ресурс, вложен от русенските данъкоплатци в проекта, многократното изменение на срока за неговото изпълнение и предстоящата необходимост от ежегодна финансова подкрепа за експлоатацията на комплекса, считам, че Общинският съвет следва да разполага с пълна и актуална информация както за договорното и фактическото състояние на строителството, така и за бъдещия финансов модел на обекта.
В тази връзка моля да ми бъде предоставена следната информация:
1. Подписано ли е към датата на отговора ново допълнително споразумение след Допълнително споразумение №6? Ако да - кога, с какъв нов срок и на какви фактически и правни основания? Ако не – какъв е текущият договорен статут на изпълнителя след 31.07.2026 г.?
2. Намира ли се изпълнителят в забава след 31.07.2026 г.? Ако не - на какво конкретно договорно и документално основание не тече забава?
3. Има ли след 31.07.2026 г. официално спиране на строителството, отразено с акт, протокол, заповед или запис в заповедната книга? Ако да - моля да бъдат посочени периодът и причините за спирането, кой го е инициирал и на коя от страните се дължат съответните обстоятелства, както и да бъдат предоставени копия от относимите документи.
4. Начислявани ли са неустойки за периода след 31.07.2026 г.? Ако не - на какво основание? Какъв би бил размерът им към датата на отговора при прилагане на предвидената в договора неустойка от 0,1% на ден?
5. В предходно мое питане до Вас поисках пълна и систематизирана информация за всички прекъсвания на строителството от началото на изпълнението на проекта. В получения отговор ми беше посочено, че Община Русе не е възложител по договора, поради което тази информация не беше предоставена.
Предвид факта, че „Общински пазари“ ЕООД е еднолично общинско дружество и проектът има пряко и значително отражение върху бюджета на Община Русе, моля чрез упражняване на правата на Община Русе като собственик на капитала да бъде изискана и предоставена пълна хронологична справка за изменението на срока за изпълнение от първоначално определения срок до настоящия момент, съдържаща за всяко отделно удължаване:
* предходния и новия краен срок;
* броя календарни дни, с които срокът е удължен;
* конкретното основание за удължаването;
* при спиране на строителството - начална и крайна дата, причина и кой го е инициирал;
* на коя от страните се дължи съответното обстоятелство;
* документа, въз основа на който периодът е признат като основание за удължаване;
* дали и с колко дни съответният период е приспаднат при определяне на срока, за който изпълнителят носи отговорност за забава.
Моля към справката да бъдат приложени копия от относимите допълнителни споразумения, актове, протоколи, заповеди и други документи, въз основа на които срокът е спиран, възобновяван, удължаван или преизчисляван.
6. Във връзка със съвместния оглед от 13.08.2026 г. и установените допълнителни количества и нови видове СМР на стойност 296 177,69 евро без ДДС, на какво договорно и правно основание тези дейности са били възложени и/или изпълнени преди осигуряването на необходимото финансиране от Общинския съвет? Моля да бъдат предоставени съответните възлагателни писма, протоколи, заповеди, КСС и актове за приемане.
7. Каква е актуалната обща договорна стойност на проекта и каква сума е фактически изплатена към датата на отговора, включително за всички допълнителни дейности извън първоначалния договор?

8. Моля да бъде предоставен актуален погасителен план по всички кредити, свързани с проекта - включително към ФГР Север и Банка ДСК - с информация за оставаща главница, лихви и годишни плащания до пълното им погасяване.
9. Как се съотнасят заложените 505 000 евро за обслужване на кредита през 2027 г. с предоставяната по-рано информация за месечно плащане от около 53 000 евро? Включва ли сумата от 505 000 евро задълженията към Банка ДСК?
10. Изготвена ли е многогодишна финансова прогноза за експлоатацията на Плувния комплекс, включваща поне петгодишен период, амортизации, бъдещи ремонти, резерв за подмяна на оборудване и прогнозен размер на необходимата общинска финансова подкрепа? Ако да - моля същата да ми бъде предоставена.
С оглед на обстоятелството, че проектът се реализира от еднолично общинско дружество, но строителството, кредитирането и бъдещата експлоатация имат пряко отражение върху общинските финанси, моля отговорът да обхване както информацията, с която разполага Община Русе, така и необходимата информация, изискана от „Общински пазари“ ЕООД в рамките на правомощията на Общината като собственик на капитала.

По отношение на настоящото питане бих желал да получа писмен отговор, изпратен и на следния електронен адрес: dido_ger@yahoo.com.


С уважение: …………………………………....
                                 Деян Герасимов, 
        Общински съветник от Коалиция ПП-ДБ

